DA Den Europæiske Unions Tidende C 284/6

DEN EUROPÆISKE CENTRALBANKS UDTALELSE

af 16. november 2009

om forslag til Rådets forordning om autentificering af euromønter og håndtering af euromønter, der er uegnede til at være i omløb

(CON/2009/95)

2009/C 284/02

Indledning og retsgrundlag

Den Europæiske Centralbank (ECB) modtog den 30. september 2009 en anmodning fra Rådet for Den Europæiske Union om en udtalelse om forslag til Rådets forordning om autentificering af euromønter og håndtering af euromønter, der er uegnede til at være i omløb (1) (i det følgende benævnt »den foreslåede forordning«).

ECB's kompetence til at afgive udtalelse fremgår af artikel 123, stk. 4, tredje punktum, i traktaten om oprettelse af Det Europæiske Fællesskab, samt af artikel 105, stk. 4, første led, i sammenhæng med artikel 106, stk. 2, idet den foreslåede forordning angår tekniske specifikationer for euromønter. I overensstemmelse med artikel 17,5, første punktum, i forretningsordenen for Den Europæiske Centralbank er denne udtalelse vedtaget af ECB's Styrelsesråd.

Generelle bemærkninger

Den foreslåede forordning gennemfører den forpligtelse, som påhviler kreditinstitutter og andre institutter som omhandlet i artikel 6 i Rådets forordning (EF) nr. 1338/2001 af 28. juni 2001 om fastlæggelse af de foranstaltninger, der er nødvendige for at beskytte euroen mod falskmøntneri (2), til at sikre, at euromønter, som de modtager, og som de har til hensigt at bringe i omløb igen, kontrolleres med henblik på ægthed, og at falske mønter afsløres. ECB har truffet tilsvarende foranstaltninger med hensyn til disse institutters forpligtelse til at kontrollere ægtheden af eurosedler i overensstemmelse med Rådets forordning (EF) nr. 1338/2001. At tilsvarende lovgivning finder anvendelse på institutter, der som led i deres virksomhed deltager i udlevering af pengesedler og mønter til offentligheden, vil bidrage til at mindske den trussel, som forfalskning af sedler og mønter udgør for euroen.

Hvad angår den foreslåede forordning, er Kommissionens afgørelse om at bygge på eksisterende møntsorteringsprocesser og -udstyr, som omhandlet i Kommissionens henstilling 2005/504/EF af 27. maj 2005 om autentificering af euromønter og håndtering af euromønter, der er uegnede til at være i omløb (3), uden tvivl den bedste måde at sikre kontinuitet i den gode praksis, der har været indtil nu, og som derfor garanterer effektiviteten af de planlagte foranstaltninger.

Håndteringsgebyrer

Uanset artikel 8, stk. 2 og 4, i den foreslåede forordning, hvorefter medlemsstaterne i et vist omfang kan indrømme undtagelser fra håndteringsgebyrer, sætter ECB spørgsmålstegn ved, om fradrag af et håndteringsgebyr på 5 % fra den pålydende værdi af de euromønter, der er uegnede til at være i omløb, opfylder formålet med den foreslåede forordning, som er at forpligte medlemsstaterne til at tilbagetrække euromønter, som er uegnede til at være i omløb. Som det fremgår af betragtning 4 til den foreslåede forordning, gør omløbet af euromønter, der er uegnede til at være i omløb, dem »sværere at anvende«, og »brugerne vil kunne have deres tvivl om mønternes ægthed«. Euromønter, der er uegnede til at være i omløb, skal trækkes ud af omløb for at sikre, at euromønternes ægthed kan kontrolleres på en pålidelig måde, og at deres risiko for forfalskning mindskes. I den forbindelse mener ECB, at indløsning af værdien eller ombytning af euromønter, der er uegnede til at være i omløb, som en hovedregel ikke bør pålægges håndteringsgebyr. Som understreget i ECB’s tidligere udtalelser strider pålæggelse af et gebyr mod ideen af lovligt betalingsmiddel, hvorved det er en offentlig opgave at omveksle penge, der er lovligt betalingsmiddel, til fuld værdi (4).

Det er imidlertid ECB’s opfattelse, at pålæggelse af et gebyr på 15 % ville være velbegrundet i tilfælde, hvor mængden af uegnede mønter, der skal kontrolleres, er forholdsmæssig stor, på grund af unormale omstændigheder eller afvigelser fra specifikationerne som angivet i artikel 9 i den foreslåede forordning.

Hvor ECB foreslår, at forordningsforslaget ændres, fremgår ændringsforslag samt en begrundelse herfor af bilaget.

Udfærdiget i Frankfurt am Main, den 16. november 2009. Jean-Claude TRICHET Formand for ECB

(1) KOM(2009) 459 endelig udg.

(2) EFT L 181 af 4.7.2001, s. 6.

(3) EUT L 184 af 15.7.2005, s. 60.

(4) Jf. Udtalelse CON/2009/52. Alle ECB’s udtalelser er offentliggjort på ECB’s websted på http://www.ecb.europa.eu